钦定古今图书集成/明伦汇编/氏族典/第283卷 > 《廖用贤尚友录》 > 黄损
## 钦定古今图书集成/明伦汇编/氏族典/第283卷 > 《廖用贤尚友录》 > 黄损

按《十国春秋》，楚黄损，字益之，连州人。少负大志，栖隐
静福山，罕与俗接。为学以该通擅长，九工诗赋，遇佳
山水，留题殆遍。自谓所学未广，乃担囊游洞庭诸名
胜，结交天下士，豁如也。常著《三书》，类《阴符》、鬼谷之言，
号曰《三要》。梁初，应进士举，遍投三书公卿间识者谓
此王佐才也。已而登龙德二年进士第，归自京师，适
岭南与中朝隔绝，遂家居，不复入汴。高祖既嗣立，颇
加亲任，损献十策，乞居莫府自效，中间多指切权贵，
众皆疾之。逾年，授永州团练判官，累进尚书左仆射。
高祖取湖南诸州，其策皆自损出也。未几，高祖建南
薰殿，雕沉香为龙柱，务极工巧，少不如意，辄诛工匠，
前后十馀人。损极谏忤意。会宰相缺，群臣多推损。高
祖谓左右曰：“我殊不喜此老狂。”无何，婴足疾，退居永
北沧塘湖上，诗酒自娱。竟病卒。